Naš Mikor, kot ga je poimenoval njegov vnuk Jon, je imel bogato življenje. V njegovem življenju je bilo polno ljudi, ki jih je imel rad, in polno ljudi, ki so imeli radi njega.

Mirko je prehodil dolgo življenjsko pot: od zvedavega mirnopeškega fantiča do doktorja znanosti in zaslužnega profesorja na UL v LJ. Mirnopeškega otroštva se je kljub zelo skromnim razmeram rad spominjal. Od malega so Mirko, sestri Katja in Vera ter brat Niko držali skupaj ter se bodrili in premagovali tegobe vsakdana ali pa se skupaj veselili lepših dni. Navdušenje nad po njegovem mnenju najpomembnejšim izumom 20. stoletja – elektriko ga je vodilo na srednjo elektrotehnično šolo v Ljubljano na Vegovo, kjer je bil večino časa ločen od svoje družine, ki je tedaj prebivala v Beogradu. Za današnje čase so bile razmere v internatu, kjer je bival zelo slabe, celo nehumane: mrzli, pozimi neogrevani prostori in pičlo odmerjena enolična hrana. Vse to ter zahtevna šola pa ga niso preveč motili, pomembnejša mu je bila svoboda in pot, ki si jo je izbral sam. In ko so ga vsi že videli kot kakšnega pomembnejšega soustvarjalca slovenskega elektroenergetske sistema, so ga poklicale knjig - njegova prva in do zadnjega trajajoča ljubezen. Filologijo je študiral v Beogradu, kjer je z odliko diplomiral na FF. V BG je resneje igral tudi odbojko, njegov najljubši šport - najprej v Grafičarju potem pa še v Partizanu. Poročil se je z ljubeznijo svojega življenja, z mojo mamo Mirjano, se vrnil v LJ in kmalu je duo prerastel v trio, trio pa v kvartet, ko sva se jima pridružila še moj brat Igor in nato še jaz (Nataša). Družinska pot ga je prek legendarne Glavarjeve 47, kjer smo bivali, pripeljala v BS3, kjer je stanoval vse od leta 1983 do današnjih dni. Zato pa je bila toliko bolj razgibana njegova karierna pot. Prva njegova služba, ki se jo spominjam kot otrok, je bil Komite za kulturo SRS (današnje ministrstvo za kulturo) na Cankarjevi, kjer je bilo zaposlenih vsega skupaj 10 ljudi, vsi po vrsti so bili izjemni. Njegovo srce in znanstvena žilica pa sta se razcvetela, ko se je znašel na FF v Ljubljani, sedanjem oddelku za slavistiko. Tu je začel kot asistent, nato tudi dosegel doktorski naziv, postal redni profesor dočakal upokojitev ter naziv zaslužnega profesorja. Pri svojem delu s študenti je vedno spodbujal njihovo lastno razmišljanje ter jih dobronamerno in z ogromno znanja usmerjal k lastnim dognanjem. Za fakulteto je rad poudarjal, da je to prostor za izmenjavo mnenj in rast. Zelo rad se je družil tudi s svojimi številnimi kolegi s fakultete, ki jih je cenil in spoštoval.

Verjel je v znanje ali bolje – razsvetljenje. To je bil njegov ideal. Do katerega prideš, če si prizadevaš vsak dan živeti tako, da narediš ali spoznaš nekaj novega. Brez velikih besed, zato pa vztrajno. Odprtih misli in širokega srca, da lahko zaobjameš brez predsodkov, kar ti pride naproti. Se s tem srečaš, pristopiš s spoštovanjem in potem se lahko začne dialog. In skozi dialog spoznavaš drugo stran in se učiš – človek od človeka. Kjer šteje samo, kdo si in življenjsko izkustvo, kot je rad rekel, ne pa barva kože, izobrazba, kje si bil rojen in kateri jezik govoriš.

V prostem času je rad gledal filme. Njegov najljubši igralec je bil Gary Cooper. Stara šola, gentelman, vsestranski, je rekel zanj. In take je imel rad. Tako smo bili že od malih nog redni obiskovalci Slovenske Kinoteke, zrasli smo ob filmskih klasikih, pa vesternih, mušketirjih, norčijah Charlija Chaplina, Johniju Weismműllerju - najboljšem Tarzanu in številnih drugih.

In glasbo je imel tudi rad. Imel je zelo raznolik glasbeni okus, poslušal je lahko skoraj vse, samo da je bil vokal dober – pomembno je bilo le, kar je slišal. In čeprav ni imel posluha, je zjutraj na ves glas veselo razglašeno prepeval in nas spodbujal na poti v vrtec.

Kasneje se je razveselil Alenkinega prihoda v Igorjevo življenje in nato rojstva edinega vnuka Jona, na katerega je bil neizmerno ponosen in s katerim je stkal prav poseben odnos. Rad mu je pomagal pri učenju in domačih nalogah, včasih pa ga je pri tem tudi spravil v težave, saj ga je naučil tudi česa, česar v šoli še niso jemali. Mimogrede je namreč pri zgodovini dodal še kakšen podatek, ki ga v osnovnošolskih knjigah ni bilo, s tem pa se je nehote vmešal v učni načrt. Tako je prišel do izraza še en njegov priljubljen izrek: previdnost je mati modrosti.

V njegovih upokojenskih letih nas je pretresla mamina usodna bolezen… Mirko pa je zatem več časa posvetil svojemu športu - odbojki, kjer mu je druženje z drugimi odbojkarskimi veterani in prijatelji naredilo veliko veselja in mu narisalo širok nasmešek na obraz. Če že ne na igrišču in ob doseženem rezultatu, pa potem na pivu ob igrišču.

Na srečo pa zadnjega leta in pol ni preživel sam. V jeseni življenje se je po mnogih, mnogih letih ponovno srečal s prijateljico iz mladosti – Deirdre. In postala je del njegovega in sedaj našega življenja. Stala mu je ob strani tudi v zadnjih dneh.

Celo življenje je ohranjal vedoželjnost (bil je izjemen poznavalec antike in staroslovanske kulture ter književnosti), prijaznost, razgledanost, pripravljenost na pomoč, nesebičnost in strastno je zagovarjal svobodo duha vsakega posameznika. Ob vsem enormnem znanju in modrosti, ki ju je premogel, se mi je najbolj vtisnil v spomin njegov večkrat ponovljeni stavek – raznolikost je bogastvo življenja. Zagotovo bi želel, da vsi tukaj zbrani živimo raznoliko in bogato življenje, ker kot je rekel že dr. Prešeren »Dolgost življenja našega je kratka.« S tem citatom in nasmeškom na ustih (ker ne bi želel, da za njim točimo solze, čeprav nam to ne gre preveč dobro od rok) se danes poslovimo od našega Mirkota… Z lepim spominom v srcih in s pozitivnim pogledom na svet, ker je bil vesel človek.